**Shein** on kiinalainen, äärimmilleen viritetyllä pikamuotikonseptilla maailmanlaajuisesti toimiva vaateyritys. Se on maailman suurin pelkästään verkossa toimiva vaatemarkkinoija. Sillä ei ole liikkeitä, lukuun ottamatta Tokioon avattua showroomia, jossa tuotteita voi vain sovittaa.

Sheinin kohderyhmänä ovat nuoret naiset ja markkinointikanavana sosiaalinen media, erityisesti TikTok, Instagram ja pieniin tuotepalkkioihin tyytyvät nuoret sosiaalisen median vaikuttajat. Markkinoinnin lisäksi yritys etsii sosiaalisen median avulla trendejä ja tekee pikavauhdilla omia halpaversioitaan näkemistään designer-vaatteista. Shein julkaisee jopa tuhansia tuotteita joka päivä ja tekee niistä lyhytaikaisia tarjouksia, joihin on vastattava pian. Näin se perustelee myyvänsä valmisvaatteiden sijasta tilaustuotteita, jotka valmistetaan ilman hävikkiä vasta kun tilaukset on saatu. Hinnat ovat todella edullisia ja laatu sen mukainen.

Shein on vallannut yli 25 prosentin markkinaosuuden Yhdysvaltojen pikamuotimarkkinoista. Useammalla kuluttajalla siellä on puhelimessaan Sheinin kuin verkkokauppajätti Amazon.comin sovellus.

Shein on saanut paljon kritiikkiä toimintatavoistaan. Vaatealan vastuullisuutta arvioiva Good on You -ryhmä kehottaa kuluttajia välttämään Shein-verkkokauppaa muun muassa ympäristövaikutuksiin, työoloihin ja eläinten hyvinvointiin liittyvien epäkohtien vuoksi. Ryhmä on antanut Sheinille huonoimman mahdollisen arvosanan, samoin kuin brittiläiselle Boohoo.comille ja yhdysvaltalaiselle Forever 21:lle. Good on Youn vastuullisuusarviot espanjalaisesta Zarasta ja ruotsalaisesta H&M:stä ovat hieman parempia.

Brittiläinen *The Guardian* paljasti Sheinin teettävän kiinalaisilla tehdastyöntekijöillään jopa 18 tunnin työvuoroja ja sallivan vain yhden vapaapäivän kuukaudessa, ja yhtiö pääpiirteissään myönsi väärinkäytökset. Brittiläinen televisiokanava Channel 4 julkaisi dokumenttielokuvan *Shein: Totuus muotijätistä* (Untold: Inside the Shein Machine), minkä jälkeen The Rolling Stones perui Sheinin kanssa suunnitelemansa yhteismallistohankkeen.

Huhtikuussa 2024 Ylen tutkivan journalismin MOT-toimitus lähetti seitsemän Sheinistä tilattua tuotetta laboratorioon, joka löysi viidestä tuotteesta erilaisia haitallisia aineita: ihoa ärsyttävää väriainetta, allergiaa aiheuttavaa nikkeliä, vinyylimuovin ftalaatteja sekä "ikuisuuskemikaaleiksi" kutsuttuja PFAS-yhdisteitä.

Lähteet
-------

1. 1 2 3  Aholainen, Saara: Dokumentti paljasti pikamuoti­jätti Sheinin huonot työ­olot: Yhtiö myönsi yli­pitkät päivät.  *HS Visio*, 5.12.2022. Artikkelin verkkoversio. Viitattu 18.4.2023.
2. ↑  Shein vie vaatebisnestä aivan väärään suuntaan *Finnwatch*.  5.5.2022. Viitattu 18.4.2023.
3. 1 2  Kukkonen, Laura: Kiinalainen Shein paisui arvokkaammaksi kuin H&M ja Zara yhteensä – Tiktok-sensaatio lanseeraa joka päivä 6 000 uutta tuotetta ja kohtaa nyt kritiikkiä ja boikotteja.  *Helsingin Sanomat*, 15.4.2022. Artikkelin verkkoversio. Viitattu 18.4.2023.
4. ↑  Kokko, Outi: Nuoria naisia kosiskeleva pikamuotiyhtiö Shein laajenee aggressiivisesti – professori: "Ei tässä ole mitään hyvää".  *Ilta-Sanomat*, 7.2.2022. Artikkelin verkkoversio. Viitattu 18.4.2023.
5. ↑  Knus-Galán, Minna: Vaatteet myrkkytestissä *Yle*.  7.4.2024. Viitattu 7.4.2024.

Aiheesta muualla
----------------

* *Shein: totuus muotijätistä*, video 44 min, katsottavissa MTV-palvelussa 31.12.2024 saakka.